## Pressetekst Voicing

Voicing er et ambitiøst rytmisk voksenkor bestående af 15 dygtige sangere med base i Aarhus. De lægger vægt på den fede klang og de unikke arrangementer, som gør et nummer til noget særligt. Alt fremføres a capella uden forstærkning.

Voicing har optrådt i mange forskellige sammenhænge som f.eks. bryllupper, fødselsdage og til Aarhus Business Schools’ kandidatdimission, og de har med stor succes givet koncerter bl.a. på Salling Rooftop og i Musikhuset Aarhus.

Repertoiret er meget varieret og indeholder kunstnere som Tina Dickow, Fleetwood Mac, Katinka og Pink Floyd. Alt er arrangeret specielt til koret af dirigent Kristine Poulsgaard Tjørnholm, som er en meget erfaren dirigent og arrangør.

Julen er Voicings højsæson for koncerter, hvor de både har optrådt med kirkekoncerter i det meste af Jylland og som juleindslag hos DSB. En julekoncert med Voicing indeholder både danske salmer, julesange, kalendersange og engelske carols, og der er garanti for en god oplevelse.